Det er 6. gang i træk, at bordtennisklubben B75 arrangerer en camp for både danske og udenlandske ungdomsspillere, der vil noget med deres sport. Efterhånden er træningslejren blevet så eftertragtet, at den trækker internationale toptrænere til. - Grunden til, at den her camp er blevet så attraktiv er, at vi samler trænere fra hele verden, så de unge lærer forskellige måder at træne på, så de kan udvikle sig på flere niveauer, lyder det fra den danske kvindelandstræner, Yu Han Chen, som tidligere har repræsenteret det kinesiske kvindelandshold som spiller. I dag er campens første træningsdag ud af i alt 15, og både de danske og de udenlandske trænere forventer, at træningslejren vil udvikle flere af de unge, til at kunne begå sig på topplan engang i fremtiden. - Vi har tidligere haft deltagere her, som efterfølgende er blevet mestre, fortæller Yu Han Chen. Træningslejren løber frem til den 31. juli.

Opsummering:
Mere end 120 spillere og trænere fra hele verden er i disse dage på en intensiv træningslejr i Sindal Hallerne.